仁仲小圃
作者：胡寅
朝代：宋

paragraphs: 白雲不爲輕風起，閒影融融映秋水。
靜中觀物萬象呈，借問此心何所始。
蚊飛蠓過那足問，要識人生行樂耳。
君開小圃富幽致，自外而觀如畫裏。
陶公高興只柴桑，晏子之居徒近市。
春歸森森青竹上，秋盡離離從草靡。
歲華流轉只常在，月魄盈虧未嘗死。
經綸胸次自開泰，語笑尊前即傾否。
君知消息何處來，於穆我師純不已。